
Θέμα:	”Με μια γιορτή χαράς & παιχνιδιού για όλα τα παιδιά του κόσμου,  το Ελληνικό Ινστιτούτο Παστέρ, σε συνεργασία με την Ύπατη Αρμοστεία του Ο.Η.Ε., για τους πρόσφυγες, «παστερίωσε» το μικρόβιο της ξενοφοβίας ”

Σε εορταστικό κλίμα έγινε η γιορτή  για τα παιδιά των προσφύγων και τις μητέρες τους , από το κέντρο φιλοξενίας της Ραφήνας, τη Δευτέρα 19 Δεκεμβρίου 2016 και ώρα 11.00 π.μ.  στο Αμφιθέατρο του Ελληνικού Ινστιτούτου Παστέρ, σε συνεργασία με την Ύπατη Αρμοστεία του ΟΗΕ. Τους μικρούς πρόσφυγες υποδέχθηκαν στο Ινστιτούτο, σε κλίμα χαράς ομάδα μαθητών του Γυμνασίου Διαπολιτισμικής Εκπαίδευσης Αχαρνών, με τη  συνοδεία της εξαιρετικής χορωδίας τους.

Μουσική, χορός, τραγούδια, γεύσεις της νέας πατρίδας και της πατρίδας που άφησαν πίσω. Τα μελομακάρονα συνδυάστηκαν με τα φαλάφελ, το ταμπουλέ με τους κουραμπιέδες, τα αραβικά με τα φαρσί και τα ελληνικά. Η  χαρά των παιδιών πολλαπλασιάστηκε με χειροτεχνίες, facepainting, εικαστικά, θεατρικό παιχνίδι και τα δώρα που έλαβαν. Η  επικοινωνία έγινε πιο εύκολη χάρη στις εμψυχώτριες από το Πανελλήνιο Δίκτυο για το Θέατρο στην Εκπαίδευση. 

Η εκδήλωση αυτή ήταν η αρχή της εκπαιδευτικής και κοινωνικής δράσης «Το Ελληνικό Ινστιτούτο Παστέρ παστεριώνει το μικρόβιο της ξενοφοβίας», που θα διεξαχθεί στο Ινστιτούτο το ερχόμενο έτος. Σε ένα πλαίσιο ασφαλές, ευχάριστο και γεμάτο ερεθίσματα που στόχο έχουν να προάγουν την δημιουργικότητα, η εκπαιδευτική δράση θα μεταφέρει στα παιδιά πρόσφυγες  σχολικής ηλικίας  ένα  σαφές μήνυμα χαράς, αλληλεγγύης και  δυνατότητας συνύπαρξης με Έλληνες μαθητές, μέσα από δημιουργικές δραστηριότητες και δράσεις.

Το Ελληνικό Ινστιτούτο Παστέρ, με τον εκπαιδευτικό και κοινωνικό του ρόλο μέσω της  ψυχαγωγικής και εκπαιδευτικής αυτή δράσης, ευελπιστεί να συνδράμει στην ήπια ένταξη των μικρών προσφύγων στην ελληνική κοινωνία και  το εκπαιδευτικό σύστημα της χώρας και να προβάλλει ότι η αγαστή συνύπαρξη και το δικαίωμα των παιδιών στην εκπαίδευση είναι ανεξάρτητα από τη θρησκευτική ταυτότητα και την πολιτισμική διαφορετικότητα. 

Το Ελληνικό Ινστιτούτο Παστέρ είναι Νομικό Πρόσωπο Ιδιωτικού Δικαίου, μη κερδοσκοπικού χαρακτήρα, με σημαντική ερευνητική, επιστημονική και κοινωνική προσφορά. 

